บริษัท ไปรษณีย์ไทย จำกัดมุ่งหน้าพัฒนาการให้บริการตอบสนองความต้องการประชาชน
บริษัท ไปรษณีย์ไทย จำกัดมุ่งหน้าพัฒนาการให้บริการตอบสนองความต้องการประชาชนและการเติบโตของตลาดสินค้าออนไลน์และก้าวสู่การเป็นไปรษณีย์ไทยยุค 4.0 รองรับโลกดิจิทัล
 
นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด เปิดเผยว่า กิจการไปรษณีย์ไทยถือกำเนิดมาแล้ว 135 ปีตั้งแต่รัชสมัยพระบาทสมเด็จพระจุลจอมเกล้าเจ้าอยู่หัว รัชกาลที่ 5  และเมื่อ 15 ปีที่ผ่านมาก็ถือเป็นการเปลี่ยนแปลงครั้งสำคัญคือการก้าวสู่การเป็น “บริษัท ไปรษณีย์ไทย จำกัด ซึ่งได้มีกิจกรรมเฉลิมฉลองครบรอบ 15 ปี     ทั้งนี้ตลอดเวลาที่ผ่านมากิจการไปรษณีย์ไทย มีส่วนผลักดันขับเคลื่อนเศรษฐกิจของประเทศผ่านบริการด้านการสื่อสารและการขนส่ง  ที่มีวิวัฒนาการก้าวผ่านยุคสมัยตั้งแต่การเดินเท้าของผู้นำส่งไปรษณีย์ จนถึงปัจจุบันที่มีการนำเอาเทคโนโลยีต่างๆ มาใช้เพื่อเพิ่มประสิทธิภาพการนำส่งสิ่งของต่างๆ ถึงมือประชาชนอย่างรวดเร็วแม่นยำ รองรับความต้องการของกลุ่มเป้าหมายได้ครอบคลุมและมุ่งสู่การเป็นไปรษณีย์ไทยยุค 4.0 รองรับโลกดิจิทัล รวมถึงการขยายบริการจัดส่งทั้งในและต่างประเทศ เช่น การพัฒนาตู้รับฝากอัตโนมัติที่ท่าอากาศยานสุวรรณภูมิและจะขยายไปยังท่าอากาศยานอื่นๆ การใช้เครื่องคัดแยกสิ่งของอัตโนมัติ ที่สำคัญคือขยายเวลาปิดทำการรองรับการใช้บริการประชาชน นอกจากนี้ยังมีบริการเพื่อสังคม ชุมชน และสินค้าเกษตร ผ่านเครือข่ายจำหน่ายสินค้าออนไลน์ของไปรษณีย์ไทย 

กรรมการผู้จัดการใหญ่ บริษัท ไปรษณีย์ไทย จำกัด เปิดเผยด้วยว่า ปัจจุบันมีผู้มาใช้บริการไปรษณีย์ไทยอย่างหนาแน่น เฉลี่ย 8 ล้านชิ้นต่อวัน จากการเติบโตของตลาดสินค้าออนไลน์อย่างต่อเนื่อง ซึ่งไปรษณีย์ไทยก็จะขยายบริการรองรับการใช้บริการที่เพิ่มขึ้นสร้างความมั่นใจในการบริการแก่ประชาชน